O‘zbekiston Prezidenti BMT Bosh kotibi yordamchisini qabul qildi

02.03.2017
O‘zbekiston Respublikasi Prezidenti Shavkat Mirziyoyev 2-mart kuni Birlashgan Millatlar Tashkiloti Bosh kotibining siyosiy masalalar boʻyicha yordamchisi Miroslav Yenchani qabul qildi.
Davlatimiz rahbari mehmonni qutlar ekan, BMT Bosh kotibi Antoniu Guterrishning O‘zbekiston Respublikasi ushbu tashkilotga a’zo boʻlganining 25-yilligi munosabati bilan yoʻllagan tabrigi uchun minnatdorlik bildirdi hamda O‘zbekiston BMT va uning tashkilotlari bilan hamkorlik munosabatlarini mustahkamlashda davom etishini ta’kidladi. Prezidentimiz BMTning global xavfsizlik va barqarorlikni saqlash, ijtimoiy-iqtisodiy va ekologik muammolarni hal etish, terrorizm, ekstremizm, narkotrafik, uyushgan jinoyatchilik hamda bugungi kunning boshqa xavf va tahdidlariga qarshi kurashishda tutgan muhim oʻrnini alohida qayd etdi.
Mamlakatimiz bilan BMTning samarali hamkorligi yillarida O‘zbekiston tomonidan ilgari surilgan Markaziy Osiyoda yadro qurolidan xoli hudud barpo etish, Afgʻonistonga qurol-yarogʻ olib kirishga embargo qoʻyish, “6+2” muloqot guruhini tuzish, shuningdek, mintaqamizda taraqqiyotga erishish, Orol dengizi qurishining oqibatlarini bartaraf etish masalalarini global darajaga koʻtarish va boshqa koʻplab tashabbuslar nafaqat BMT doirasida, balki xalqaro miqyosda qoʻllab-quvvatlandi. 


Suhbat chogʻida hamkorlikning dolzarb yoʻnalishlari boʻyicha fikr almashildi va koʻrib chiqilgan barcha masalalar boʻyicha tomonlarning pozitsiyasi oʻxshash ekani ta’kidlandi. Istiqbolda oʻzaro munosabatlarni kengaytirishning ustuvor yoʻnalishlari ham muhokama qilindi. 


Davlatimiz rahbari mamlakatimiz va butun Markaziy Osiyoda amalga oshirilayotgan rivojlanish jarayonlarida BMTni yanada faol ishtirok etishga, shuningdek, xavfsizlikni ta’minlash borasidagi mintaqaviy dolzarb masalalarni hal qilishda hamkorlikda ishlashga da’vat etdi. 


Miroslav Yencha samimiy qabul uchun Prezidentimiz Shavkat Mirziyoyevga chuqur minnatdorlik bildirib, BMT O‘zbekiston bilan aloqalarni yanada mustahkamlashga, oʻzaro manfaatli barcha yoʻnalishlarda keng koʻlamli hamkorlikni rivojlantirishga tayyorligini ta’kidladi.